**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.09.2019, ora 08.00 – 16.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.09.2019, ora 7.00**

**RÂURI**

**Debitele au fost,** **în general, staționare**, exceptând Iza, Vișeul, Someșul Mare și cursurile inferioare ale Crișurilor, unde au fost în ușoară scădere.

Debitele se situează în general la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Suceava, Tazlău, Putna, Bârlad, Jijia, pe Siret, pe cursurile superioare ale Crasnei și Cernei, pe cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare.**

Sunt posibile ușoare creşteri de niveluri şi debite pe unele râuri mici aferente zonelor de deal și munte din nord-vestul și nordul țării datorită precipitaţiilor, în general slabe cantitativ, prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 15-16.09.2019 **a fost în creştere, având valoarea de 3300 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia-Brăila și relativ staționare pe sectorul Galați-Tulcea.

**Debitul la intrarea în ţară** (secţiunea Baziaş) **va fi** **staționar (3300 m3/s).**

În aval de Porţile de Fier debitele vor fi în scădere la Gruia, în creștere pe sectorul Calafat-Isaccea și staționare la Tulcea.

**2.** **Situaţia meteorologică în intervalul 15.09.2019, ora 08.00 –16.09.2019, ora 06.00**

**În ţară,** vremea a fost frumoasă, dar s-a răcit față de ziua precedentă, îndeosebi în regiunile sudice și sud-estice. Cerul a fost variabil, mai mult senin după-amiaza și noaptea. Vântul a suflat slab și moderat, cu unele intensificări pe crestele montane. Temperaturile maxime s-au situat în jurul mediilor climatologice specifice acestei date și au fost cuprinse între 21 de grade la Sulina și 29 de grade la Moldova Nouă, Calafat, Bechet și Zimnicea, iar la ora 06.00, valorile termice se încadrau între 1 grad la Miercurea Ciuc și 18 grade la Șiria, Cotnari și Sulina.

**La Bucureşti** vremea a fost predominant frumoasă, dar s-a răcit față de ziua precedentă. Cerul, variabil până spre orele prânzului, a devenit senin după-amiază și noaptea, iar vântul a suflat slab și moderat. Temperatura maximă a fost de 27 de grade la Filaret și 26 de grade la Afumați și Băneasa, iar la ora 06.00, se înregistrau 9 grade la stația meteo Băneasa, 12 grade la Afumați și 13 grade la Filaret.

**3. Prognoza meteorologică în intervalul 16.09.2019, ora 08.00 –17.09.2019, ora 8.00**

**În ţară,** vremea se va încălzi în toate regiunile, astfel că temperaturile maxime se vor încadra între 22 și 32 de grade, iar cele minime în general între 8 și 18 grade. Cerul va fi mai mult senin ziua, apoi se va înnora treptat în regiunile nordice și nord-vestice, unde local vor fi averse și descărcări electrice. Vântul va sufla slab și moderat, cu intensificări la munte, iar în a doua parte a intervalului posibil și în nord-vest, asociat ploilor.

**La Bucureşti** vremea va fi frumoasă și se va încălzi. Cerul va fi mai mult senin, iar vântul va sufla slab și moderat. Temperatura maximă se va situa în jurul valorii de 31 de grade, iar cea minimă va fi de 13...15 grade, mai scăzută în zona preorășenească, spre 11 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE